Sersant en nog een vas ná kaping | Netwerk24
Die gesteelde goedere.Foto: SAPD
’n Polisiebeampte van Wellington is Maandag in hegtenis geneem nadat goedere wat vermoedelik gesteel is, in haar huis gekry is.
Dié sersant is verbonde aan die Mbekweni-polisiekantoor in Wellington, sê kapt. Frederick van Wyk, polisiewoordvoerder.
Die polisie het glo ’n wenk gekry oor ’n motorvoertuigkaping op 20 Januarie by ’n vervoeronderneming in Wellington.
Speurders het die inligting opgevolg en ’n lasbrief gekry om ’n huis in Sivivanistraat, Mbekweni, te deursoek.
Die gesteelde skryfbehoeftes.Foto: SAPD
Hulle het Maandag om 17:15 toegeslaan en afgekom op vermoedelik gesteelde rekenaartoerusting, DStv-Exploras, selfone, simkaarte, skoonmaakmiddels en skryfbehoeftes. Dié goed was glo alles in die gekaapte voertuig.
Die sersant is onmiddellik in hegtenis geneem, terwyl ’n tweede verdagte hom kort daarna by die polisie aangemeld het.
Nog klagte kan volgens Van Wyk bygevoeg word. Hulle sal in die hof verskyn sodra hulle aangekla is.
Nog gesteelde goedere wat gevind is.Foto: SAPD